Spre difuzare imediată
București, 12 iunie 2013

COMUNICAT DE PRESĂ

Noile prevederi privind legalizarea traducerilor pun în pericol confidenţialitatea onorariilor traducătorilor şi riscă să ducă la concedierea traducătorilor angajaţi cu carte de muncă

Ministrul Justiţiei a emis Ordinul nr. 1759/C/24.05.2013, prin care s-a aprobat Regulamentul de aplicare a Legii notarilor publici şi a activităţii notariale nr. 36/1995, republicată, ordin care a fost trimis spre publicare la Monitorul Oficial al României. Subsecţiunea 5 - Efectuarea şi legalizarea traducerilor, art. 318 – 324, este de natură să afecteze grav activitatea traducătorilor şi a firmelor de traduceri, dar şi activităţile notariale şi avocaţiale sau ale altor beneficiari ai traducerilor legalizate.

Conform acestor prevederi, nu va mai fi legalizată semnătura traducătorului autorizat pentru traduceri însoţite doar de copii simple ale înscrisului care se traduce, traducătorul va trebui să ştampileze şi să semneze între pagini atât traducerea, cât şi copia şi, în plus, va fi obligat să precizeze în scris onorariul stabilit prin negociere, precum şi numărul documentului prin care a fost încasat respectivul onorariu şi va exista obligaţia de a face o arhivare a traducerilor şi de a obţine cereri scrise de la clienţi.

Există în acest moment îngrijorări importante legate de locurile de muncă ale traducătorilor angajaţi la firmele de traduceri sau la avocaţi, care nu vor mai putea semna traducerile, iar multe firme de traduceri care depind de clienţi care solicită traduceri legalizate se vor afla în pragul falimentului.

În plus, regulamentul încalcă dreptul la confidenţialitatea onorariului pentru cei peste 30.000 de traducători autorizaţi din România. Noile prevederi vor duce la birocratizarea excesivă a activităţii acestora, ei fiind obligaţi să emită facturi la fiecare lucrare (nu lunar, cum se face în prezent în practică). Acest lucru le va creşte atât numărul de înregistrări contabile, cât şi comisioanele bancare, dar va însemna şi foarte mult timp petrecut cu sarcini administrative.

Impunerea în sarcina traducătorului a obligaţiei de arhivare a traducerilor şi de obţinere a unor cereri scrise de la clienţi, fără însă a se preciza pentru ce durată, care este conţinutul şi care sunt condiţiile de păstrare pentru aceste arhive şi registre, dublează fără o justificare raţională arhivele ţinute în prezent de notari.

În practică, ne vom confrunta cu dereglări grave ale activităţii, care vor afecta litigiile internaţionale, arbitrajele comerciale desfăşurate în limbi străine sau chiar înfiinţarea de firme noi de către investitorii străini.

AFIT a depus la Ministerul Justiţiei un memoriu în care îşi susţine solicitările de modificare a regulamentului, care poate fi consultat aici: http://afit.ro/memoriu-mj/. La rândul lor, traducătorii au organizat campanii de strângere de semnături pentru petiţia în care îşi exprimă nemulţumirile şi care va fi depusă la Ministerul Justiţiei.

AFIT ROMÂNIA – ASOCIAȚIA FIRMELOR DE INTERPRETARIAT SI TRADUCERI DIN ROMÂNIA este o persoană juridică română, de drept privat, având ca scop principal dezvoltarea pieței de traduceri și interpretariat prin orientarea acesteia către servicii de calitate, asigurate de profesioniști ai domeniului. AFIT România este membru cu drepturi depline al Uniunii Europene a Asociațiilor Companiilor de Traducere. EUATC–European Union of Associations of Translation Companies reuneşte în prezent sute de profesionişti din 20 de țări (www.euatc.org).

Pentru informaţii suplimentare:
George Ene – Director Executiv AFIT România
office@afit.ro / www.afit.ro